《思嵩送刘推官赴幕府》
宋代·郭祥正

我思嵩兮，三十六峰之葱苍。云霞卷舒兮，纷五色而烂朝阳。

渺群仙之不可见兮，时有鸾鹤双翱翔。穷崖断壑兮，飞泉吼怒舂琳琅。

俨修松与美竹兮，碧离离而低昂。考周室之卜世兮，顾八表为中央。

天乃宠于吾宋兮，六陵相差而永藏。惟传祚之亿万兮，岂八百以为之长。

引伊洛之二水兮，聿通汴而注扬。回黄流于故道兮，灭湍射而汪洋。

横星桥于河汉兮，紫阙峙而炜煌。列槐植之行秀兮，历五代而经唐。

承太平之雨露兮，幸不遭乎伐戕。为众木之耆艾兮，如羽盖之迭张。

慨离彼而适此兮，亦出处之靡常。既寓情于物表兮，独思嵩之未忘。

忽有客兮鼓楫，言别我兮灵羊。将度庾岭，沿涛江。

涉淮溯汴，入幕乎洛阳。词气有馀，顿挫铿锵。诚南士之颖出，然未始离乎炎荒。

请陟嵩而远览，循今古而徜徉。矫垂天之翼，灿琼瑶之章。

于是被诏音，登玉堂。返视乎罗浮朱明，如弃鱼目而怀夜光也。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。